Seancë në Kongres: Në fokus radikalizimi i myslimano-amerikanëve
Komisioni për Sigurinë Kombëtare analizoi rrezikun e indoktrinimit të të burgosurve nga elementë me prirje ekstreme islamiste
Ligjvënësi republikan Piter King, Kryetar i Komisionit të Dhomës së Përfaqësuesve për Sigurinë Kombëtare, i doli në mbrojtje vendimit të tij për të zhvilluar një seancë të dytë me pyetje përgjigje mbi radikalizimin e myslimano-amerikanëve. Seanca përqendrohej në konvertimin në myslimanë radikalë të disa të burgosurve amerikanë, një fenoment që zoti King e paraqiti si një kërcënim në rritje. Pjesa më e madhe e anëtarëve demokratë të komisionit e kundërshtuan temën tepër të ngushtë të seancave të ligjvënësit King, duke nënvizuar se ka variante të ndryshme bandash kriminale dhe se edhe bandat e neonazistëve të bardhë që operojnë në burgje, paraqesin kërcënim. Demokrati Beni Tomson përfaqëson shtetin Misisipi: Zoti Tompson tha se numri i sulmeve të dhunshme nga persona që janë konvertuar në myslimanë në burg është i vogël krahasuar me problemin e bandave të dhunshme që kanë lindur në burgje. Një nga ekspertët që po jepnin dëshmi para komisionit, Profesor Bert Useem i Universitetit Perdue, është i të njëjtit mendim dhe shton se burgjet nuk shërbejnë si terren për rekrutimin e ekstremistëve islamistë. Burgjet amerikane, thotë profesori, mbikqyren tani shumë më mirë se 30 vjet më parë dhe se pjesa më e madhe e të burgosurve, kanë pasur një përvojë të ndryshme jete nga pjesa më e madhe e terroristëve. Por dëshmitarë të tjerë në seancë kishin opinione të ndryshme, duke theksuar se radikalizmi islamik brenda burgjeve amerikane është një kërcënim real. Patrik Danlivi është ish-Zëvendës Inspektor i Sistemit të Korrektimit për Nju Jorkun: Ligjvënësja demokrate Lora Riçardson, anëtare e komisionit, dënoi faktin që ligjvënësi King ishte përqendruar tek myslimanët, duke e cilësuar si politikë raciste dhe diskriminuese. Ligjvënësi King u përgjigj duke thënë se demokratët kishin rastin të organizonin një seancë me një tjetër objektiv, por nuk e bënë një gjë të tillë: Zoti King hodhi poshtë atë që e cilësoi si prirje për korrektesë politike të kundërshtarëve të kësaj seance, duke thënë se radikalizmi islamik ndryshon nga ekstremizmat e tjerë pasi mbështetet nga rrjete të huaja terroriste, që rekrutojnë në mënyrë aktive në Amerikë.